Document ID: 32014R0066

UREDBA KOMISIJE (EU) št. 66/2014
z dne 14. januarja 2014
o izvajanju Direktive 2009/125/ES Evropskega parlamenta in Sveta glede zahtev za okoljsko primerno zasnovo gospodinjskih pečic, kuhalnih plošč in kuhinjskih nap
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2009/125/ES Evropskega parlamenta in Sveta z dne 21. oktobra 2009 o vzpostavitvi okvira za določanje zahtev za okoljsko primerno zasnovo izdelkov, povezanih z energijo (1), in zlasti člena 15(1) Direktive,
po posvetovanju s Posvetovalnim forumom iz člena 18 Direktive 2009/125/ES,
ob upoštevanju naslednjega:
(1)
Direktiva 2009/125/ES zahteva, da Komisija določi zahteve za okoljsko primerno zasnovo izdelkov, povezanih z energijo, ki predstavljajo pomemben obseg prodaje in trgovanja, imajo pomemben vpliv na okolje in so pomembna možnost za izboljšanje vpliva na okolje brez pretiranih stroškov, in sicer z njihovo boljšo zasnovo.
(2)
Člen 16(2)(a) Direktive 2009/125/ES določa, da bo Komisija v skladu s postopkom iz člena 19(3) in merili iz člena 15(2) ter po posvetovanju s Posvetovalnim forumom, kot je ustrezno, uvedla izvedbene ukrepe za izdelke, ki zagotavljajo velike možnosti za stroškovno učinkovito zmanjšanje emisij toplogrednih plinov, na primer za gospodinjske aparate, vključno s pečicami, kuhalnimi ploščami in kuhinjskimi napami.
(3)
Komisija je izvedla pripravljalne študije, v katerih je analizirala tehnične, okoljske in gospodarske vidike gospodinjskih aparatov za kuhanje, kot so pečice, kuhalne plošče in kuhinjske nape. Študija je vključevala zainteresirane strani in interesne skupine iz Unije ter tretjih držav, rezultati pa so javno dostopni.
(4)
Glavni okoljski vidik vključenih izdelkov, ki je v tej uredbi opredeljen kot pomemben, je poraba energije v času uporabe.
(5)
Stanje pripravljenosti in stanje izključenosti lahko bistveno prispevata k skupni porabi energije gospodinjskih aparatov za kuhanje, kot so pečice, kuhalne plošče in kuhinjske nape. Za takšne aparate je poraba energije v teh funkcijah del zahtev glede minimalne energijske učinkovitosti. Zahteve za stanje pripravljenosti in stanje izključenosti za gospodinjske pečice in kuhalne plošče so določene na podlagi zahtev za okoljsko primerno zasnovo iz Uredbe Komisije (ES) št. 1275/2008 z dne 17. decembra 2008 o izvajanju Direktive Evropskega parlamenta in Sveta 2005/32/ES glede zahtev za okoljsko primerno zasnovo za porabo energije pri električni in elektronski gospodinjski ter pisarniški opremi v stanju pripravljenosti in izključenosti (2).
(6)
Ocenjeno je bilo, da je letna poraba energije gospodinjskih pečic, kuhalnih plošč in nap leta 2010 v EU znašala 755 PJ (poraba primarne energije). Če ne bodo sprejeti posebni ukrepi, bo letna poraba energije leta 2020 po napovedih znašala 779 PJ. Pripravljalne študije kažejo, da je mogoče porabo energije navedenih izdelkov bistveno zmanjšati.
(7)
Skupni letni prihranek primarne energije, dosežen z zahtevami za okoljsko primerno zasnovo iz te uredbe in zahtevami za označevanje iz Delegirane uredbe Komisije (EU) št. 65/2014 (3), naj bi do leta 2020 znašal 27 PJ/leto, do leta 2030 pa naj bi se ta prihranek povečal na 60 PJ/leto.
(8)
Pripravljalne študije kažejo, da zahteve v zvezi z drugimi parametri za okoljsko primerno zasnovo iz točke 1.3 dela 1 Priloge I k Direktivi 2009/125/ES niso potrebne, saj je pri gospodinjskih aparatih za kuhanje, kot so pečice, kuhalne plošče in kuhinjske nape, najpomembnejši okoljski vidik poraba električne energije in plina v času uporabe.
(9)
Energijsko učinkovitost izdelkov, za katere velja ta uredba, je treba povečati z uporabo obstoječih nelastniških stroškovno učinkovitih tehnologij, s katerimi se lahko znižajo skupni stroški nabave in uporabe teh izdelkov.
(10)
Zahteve za okoljsko primerno zasnovo ne smejo vplivati na uporabnost z vidika končnega uporabnika in tudi ne smejo negativno vplivati na zdravje, varnost ali okolje. Zlasti pa morajo prednosti, ki jih prinaša manjša poraba energije v času uporabe, preseči morebitne dodatne vplive na okolje v fazah proizvodnje in v času odlaganja.
(11)
Zahteve za okoljsko primerno zasnovo bi bilo treba uvajati postopno, v treh fazah, da se proizvajalcem zagotovi dovolj časa za spreminjanje zasnove izdelkov iz te uredbe. Takšen časovni okvir bi moral preprečiti negativne vplive na funkcionalnost opreme, ki je že na trgu, in upoštevati stroške, ki bodo nastali pri končnih uporabnikih in proizvajalcih, zlasti malih in srednje velikih podjetjih, ter hkrati zagotoviti pravočasno doseganje ciljev te uredbe.
(12)
Parametre za izdelke bi bilo treba meriti in izračunati z zanesljivimi, točnimi in ponovljivimi metodami, ki upoštevajo splošno priznane najsodobnejše merilne in računske metode, skupaj s harmonziranimi standardi, kadar so na voljo, ki so jih sprejele evropske standardizacijske organizacije, navedene v Prilogi I k Uredbi (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji (4).
(13)
V skladu s členom 8 Direktive 2009/125/ES ta uredba določa veljavne postopke ocenjevanja skladnosti.
(14)
Za lažje preverjanje skladnosti bi morali proizvajalci v tehnični dokumentaciji iz prilog IV in V k Direktivi 2009/125/ES navesti podatke, ki se nanašajo na zahteve iz te uredbe.
(15)
Da se zagotovijo poštena konkurenca, doseganje predvidenih energijskih prihrankov in zagotavljanje točnih informacij o energijski učinkovitosti izdelkov potrošnikom, bi morala ta uredba jasno poudariti, da proizvajalci dovoljenih odstopanj, predpisanih za nacionalne organe za nadzor trga za izvajanje fizičnih preskusov, da ugotovijo, ali je določen model izdelka, ki je povezan z energijo, skladen s to uredbo, ne bi smeli uporabljati kot izgovor za navajanje boljše energijske učinkovitosti modela, kot je lahko upravičena na podlagi meril in izračunov, navedenih v tehnični dokumentaciji.
(16)
Poleg pravno zavezujočih zahtev iz te uredbe bi bilo treba določiti okvirne ciljne vrednosti za najučinkovitejše aparate, ki so na voljo, da se zagotovi splošen in preprost dostop do podatkov o najpomembnejših vidikih okoljske učinkovitosti izdelkov iz te uredbe v njihovem življenjskem ciklusu.
(17)
Primerno je zagotoviti pregled določb iz te uredbe ob upoštevanju tehnološkega napredka ter zlasti uspešnosti in primernosti pristopa, uporabljenega za določanje energijske učinkovitosti pečic.
(18)
Ukrepi iz te uredbe so v skladu z mnenjem odbora, ustanovljenega na podlagi člena 19(1) Direktive 2009/125/ES -
SPREJELA NASLEDNJO UREDBO:
Člen 1
Vsebina in področje uporabe
1. Ta uredba določa zahteve za okoljsko primerno zasnovo gospodinjskih pečic (tudi kadar so vgrajene v štedilnike), gospodinjskih kuhalnih plošč in električnih gospodinjskih nap za dajanje na trg in v uporabo, vključno s prodajo za negospodinjsko rabo.
2. Ta uredba se ne uporablja za:
(a)
aparate, ki kot energijske vire ne uporabljajo električne energije ali plina;
(b)
aparate s funkcijo „mikrovalovnega segrevanja“;
(c)
majhne pečice;
(d)
prenosne pečice;
(e)
pečice, ki skladiščijo toploto;
(f)
pečice, ki se segrevajo s paro kot osnovno funkcijo segrevanja;
(g)
pokrite plinske gorilnike na kuhalnih ploščah;
(h)
kuhalne aparate za zunanjo uporabo;
(i)
aparate, zasnovane za uporabo le s plini „tretje plinske družine“ (propanom in butanom);
(j)
žare.
Člen 2
Opredelitev pojmov
Poleg opredelitev pojmov iz člena 2 Direktive 2009/125/ES se v tej uredbi uporabljajo naslednje opredelitve pojmov:
1.
„pečica“ pomeni aparat ali del aparata z enim ali več prostori za peko, ki uporabljajo električno energijo in/ali plin ter v katerih se hrana pripravi z uporabo običajnega načina ali načina z ventilatorjem;
2.
„prostor za peko“ pomeni zaprt predelek, v katerem se lahko nadzoruje temperatura za pripravo hrane;
3.
„pečica z več prostori za peko“ pomeni pečico z dvema ali več prostori za peko, pri čemer je vsak segrevan ločeno;
4.
„majhna pečica“ pomeni pečico, pri kateri so vsi prostori za peko široki in globoki manj kot 250 mm ali visoki manj kot 120 mm;
5.
„prenosna pečica“ pomeni pečico z maso izdelka manj kot 18 kilogramov, ki ni predvidena za vgradnjo;
6.
„mikrovalovno segrevanje“ pomeni segrevanje hrane z uporabo elektromagnetne energije;
7.
„običajni način“ pomeni način delovanja pečice, ki uporablja za kroženje segretega zraka v prostoru za peko le naravni prenos toplote;
8.
„način z ventilatorjem“ pomeni način, pri katerem kroženje segretega zraka v prostoru za peko zagotavlja vgrajen ventilator;
9.
„cikel“ pomeni čas segrevanja standardizirane vsebine v prostoru za peko pečice pod opredeljenimi pogoji;
10.
„štedilnik“ pomeni aparat, sestavljen iz pečice in kuhalne plošče, ki uporablja plin ali električno energijo;
11.
„način delovanja“ pomeni stanje pečice ali kuhalne plošče med uporabo;
12.
„toplotni vir“ pomeni glavno vrsto energije za segrevanje pečice ali kuhalne plošče;
13.
„električna kuhalna plošča“ pomeni aparat ali del aparata, ki zajema enega ali več kuhalnih mest in/ali kuhalnih območij, vključno s kontrolno enoto, in ki se segreva na električno energijo;
14.
„plinska kuhalna plošča“ pomeni aparat ali del aparata, ki vključuje enega ali več kuhalnih mest, vključno s kontrolno enoto, in ki se segreva s plinskimi gorilniki z minimalno močjo 1,16 kW;
15.
„kuhalna plošča“ pomeni „električno kuhalno ploščo“, „plinsko kuhalno ploščo“ ali „mešano kuhalno ploščo“;
16.
„pokriti plinski gorilniki“ pomeni zaprte ali zatesnjene plinske gorilnike, pokrite s pokrovom iz težkega stekla ali keramike, ki tvori gladko, brezšivno kuhinjsko površino;
17.
„mešana kuhalna plošča“ pomeni aparat z enim ali več električno segrevanimi kuhalnimi mesti ali območji ter enim ali več kuhalnim mestom, ki se segrevajo s plinskimi gorilniki;
18.
„kuhalno mesto“ pomeni del kuhalne plošče, katerega premer je vsaj 100 mm ter kamor se postavi posoda in se segreva, pri čemer se naenkrat segreva samo ena posoda; območje kuhalnega mesta je lahko na površini kuhalne plošče jasno označeno;
19.
„kuhalno območje“ pomeni del območja električne kuhalne plošče, ki se segreva z indukcijskim magnetnim poljem, nima jasno označenega mesta za posodo, in na katerem se lahko hkrati uporablja več posod;
20.
„kuhinjska napa“ pomeni aparat na motorni pogon, s katerim upravlja, ki je namenjen za zbiranje onesnaženega zraka nad kuhalno ploščo, ali pa vključuje prezračevalni sistem, ki se namesti poleg štedilnikov, kuhalnih plošč in podobnih izdelkov za kuhanje ter vleče paro v notranjo izpušno cev;
21.
„način samodejnega delovanja v času kuhanja“ pomeni stanje, v katerem je pretok zraka v kuhinjski napi v času kuhanja samodejno nadzorovan z enim ali več senzorji, vključno z nadzorom vlage, temperature itd.;
22.
„popolnoma avtomatska kuhinjska napa“ pomeni kuhinjsko napo, pri kateri so pretok zraka in/ali druge funkcije 24 ur, vključno s časom kuhanja, samodejno nadzorovane z enim ali več senzorji;
23.
„točka največje učinkovitosti“ (BEP) pomeni točko delovanja kuhinjske nape z največjo učinkovitostjo pretoka zraka (FDEnapa);
24.
„povprečna osvetljenost“ (Epovprečna) pomeni povprečno osvetljenost, ki jo sistem osvetljevanja kuhinjske nape zagotavlja kuhalni površini, merjeno v luksih;
25.
„stanje izključenosti“ pomeni stanje, v katerem je naprava priključena na električno omrežje, vendar ne zagotavlja nobene funkcije ali zagotavlja le prikaz stanja izključenosti ali zagotavlja le funkcije, ki so namenjene zagotavljanju elektromagnetne združljivosti v skladu z Direktivo 2004/108/ES Evropskega parlamenta in Sveta (5);
26.
„stanje pripravljenosti“ je stanje, v katerem je naprava priključena na električno omrežje in je predvideni način njenega delovanja odvisen od dovoda energije iz električnega omrežja, zagotavlja pa le funkcijo ponovnega vklopa ali funkcijo ponovnega vklopa skupaj s prikazom aktivirane funkcije ponovnega vklopa in/ali prikazom informacij ali statusa, ki lahko trajajo nedoločen čas;
27.
„funkcija ponovnega vklopa“ je funkcija za aktiviranje drugih načinov delovanja, vključno z aktivnim načinom na daljinski vklop, ki vključuje daljinsko upravljanje, vgrajeni senzor ali uro, ki zagotavlja dodatne funkcije, vključno z glavno funkcijo;
28.
„prikaz informacij ali stanja na zaslonu“ je stalna funkcija, s katero se zagotavljajo informacije ali ki prikazuje stanje opreme na zaslonu, vključno s prikazom časa;
29.
„končni uporabnik“ pomeni potrošnika, ki kupuje ali bo predvidoma kupil izdelek;
30.
„enakovredni model“ pomeni model, ki je dan na trg in ima enake tehnične parametre kot drug model, ki ga je isti proizvajalec ali uvoznik dal na trg pod drugačno tržno številčno oznako.
Člen 3
Zahteve za okoljsko primerno zasnovo izdelkov in časovni razpored
1. Zahteve za okoljsko primerno zasnovo gospodinjskih pečic, kuhalnih plošč in kuhinjskih nap, vključno s časovnim razporedom, so določene v Prilogi I.
2. Skladnost z zahtevami za okoljsko primerno zasnovo se izmeri in izračuna v skladu z metodami iz Priloge II.
Člen 4
Ocenjevanje skladnosti
1. Postopek ocenjevanja skladnosti iz člena 8 Direktive 2009/125/ES je notranji nadzor snovanja iz Priloge IV k navedeni direktivi ali sistem upravljanja iz Priloge V k navedeni direktivi.
2. Za namene ocenjevanja skladnosti na podlagi člena 8 Direktive 2009/125/ES tehnična dokumentacija vsebuje izvod izračuna, določenega v Prilogi II k tej uredbi.
3. Kadar so bile informacije v tehnični dokumentaciji za določen model pridobljene z izračunom na podlagi zasnove ali z ekstrapolacijo iz drugih enakovrednih aparatov ali z obojim, tehnična dokumentacija vključuje podatke o takih izračunih ali ekstrapolacijah ali obojem in preskusih, ki so jih proizvajalci opravili za preverjanje točnosti opravljenih izračunov. Tehnična dokumentacija v takih primerih vključuje tudi seznam vseh enakovrednih modelov, pri katerih so bile informacije v tehnični dokumentaciji pridobljene na enaki podlagi.
4. Če da proizvajalec ali uvoznik na trg enakovredne modele, pri tem priloži seznam vseh drugih enakovrednih modelov.
Člen 5
Postopek preverjanja zaradi tržnega nadzora
Organi držav članic pri izvajanju tržnega nadzora iz člena 3(2) Direktive 2009/125/ES za ugotavljanje skladnosti z zahtevami iz Priloge I k tej uredbi uporabljajo postopek preverjanja iz Priloge III k tej uredbi.
Člen 6
Okvirne ciljne vrednosti
Okvirne ciljne vrednosti za najučinkovitejše aparate, dostopne na trgu v času začetka veljavnosti te uredbe, so določene v Prilogi IV.
Člen 7
Pregled
Komisija pregleda to uredbo z vidika tehnološkega napredka in rezultate tega pregleda predstavi Posvetovalnemu forumu najpozneje sedem let po začetku veljavnosti te uredbe. Pri pregledu se med drugim oceni izvedljivost potencialnih zahtev za izboljšanje predelave in recikliranja aparatov, zahtev glede trajnosti in življenjske dobe, vključitve strokovnih in komercialnih naprav ter zahtev glede odstranjevanja hlapov in vonja.
Člen 8
Začetek veljavnosti in uporaba
1. Ta uredba začne veljati dvajseti dan po objavi v Uradnem listu Evropske unije.
2. Uporabljati se začne 1 leto po začetku veljavnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. januarja 2014

Labels: 3
7
1
14